Вясёлка  
*Валянцін Лукша*

Дзеці летам ранкам золкім  
Селі маляваць вясёлку.  
Малявалі-малявалі —  
Спрэчкі тут завіравалі:  
З колераў якіх яна  
Так прыгожа складзена?  
Ўсе спрачаліся дасужа,  
Пальцы загіналі дружна:  
— Фіялетавы!  
— Жоўты!  
— Аранжавы!  
— Чырвоны!  
— Зялёны!  
— Адзін прапусцілі!  
— Які?  
— Нібыта...  
— Блакітны!..

Дзеці зноўку ранкам золкім  
Селі маляваць вясёлку.  
Малявалі-малявалі,  
Спрэчкі тут завіравалі:  
Колер кожны вельмі важны,  
Што ён значыць, хто адкажа?

— Жоўты, ўскрылены цяплом,  
Ласку дорыць і святло.  
— А блакітны разам з сінім —  
Гэта мір усім краінам!

— Фіялетавы... А гэты  
Знак павагі і прывету.

— А зялёны — сын вясны,  
Хай ім поўны будуць сны.  
— Як матуліны далоні  
Грэе колер нас чырвоны.  
— I аранжавы нам любы —  
Апельсіны вельмі любім!..

Колераў сем — вось суполка! —  
Дружна склаліся вясёлкай.  
Кожны колер блізкі сэрцу.  
Чорнаму няма тут месца!  
Чорны колер — то вайна!  
Не патрэбна нам яна!

Малявалі ранкам золкім  
Дзеці чыстую вясёлку.  
Малявалі-малявалі,  
Песні шчасныя спявалі!